หุ้นเด่น..สตอรี่สวย
*วันนี้ “โมนิก้า” ขอเปลี่ยนจากอารมณ์ขึงขังมาเป็นอารมณ์แบบผ่อนคลาย เพื่อทำให้สาวสวยความมั่นใจสูงได้แสดงบทบาทที่หลากหลายขึ้น พร้อมกับเป็นการเบรกอารมณ์ของนักเล่นที่ตรึงเครียดตลอดเวลา เดี๊ยนถึงต้องการให้นักเล่นมองไปยัง “หุ้นเด่น..สตอรี่สวย” มากกว่าการเฮโลตามกันไปแบบไม่มีหลักคิด จึงอยากให้มิตรสหายมองการเล่นเที่ยวนี้ให้ลึกซึ้งกว่าเดิมนะคะ
1 ต.ค. 2561

เจาะกระดาน : โมนิก้าและทีมงาน
*วันนี้ “โมนิก้า” ขอเปลี่ยนจากอารมณ์ขึงขังมาเป็นอารมณ์แบบผ่อนคลาย เพื่อทำให้สาวสวยความมั่นใจสูงได้แสดงบทบาทที่หลากหลายขึ้น พร้อมกับเป็นการเบรกอารมณ์ของนักเล่นที่ตรึงเครียดตลอดเวลา เดี๊ยนถึงต้องการให้นักเล่นมองไปยัง “หุ้นเด่น..สตอรี่สวย” มากกว่าการเฮโลตามกันไปแบบไม่มีหลักคิด  จึงอยากให้มิตรสหายมองการเล่นเที่ยวนี้ให้ลึกซึ้งกว่าเดิมนะคะ
*เหมือนกับการแกว่งตัวไปมาของดัชนีในแดนบวกตลอดทั้งวัน จนสุดท้ายปิดไปที่ระดับ 1,760.47 จุด บวกไป 4.06 จุด ด้วยมูลค่าการซื้อขาย 5.34 หมื่นล้านบาท “โมนิก้า” ถือเป็นช็อตของการย่ำฐานก่อนขึ้นเหมือนที่จั่วหัวข่าวไปเมื่อวันก่อน และเรื่องดังกล่าวถูกย้ำหัวหมุดด้วยเหตุการณ์จริงที่เกิดขึ้นเมื่อวานนี้ ซึ่งเป็นจุดที่ทำให้เดี๊ยนมีอารมณ์ร่าเริงแจ่มใสมากสุดครั้งหนึ่ง เพราะมันสะท้อนภาพคนเข้ามารับของเยอะจริง ๆ เจ้าค่ะ
*เหล่านี้เป็นเรื่องที่ทำให้ “โมนิก้า” มีอาการลั้ลลาเหมือนดอกไม้ในวัยแรกแย้ม เพราะมองไปทางไหนด้านไหนก็มีแต่เรื่องราวสุดแสนจะแฮปปี้ บวกกับหุ้นดาวเด่นที่เคยคอมเมนต์ไว้ก่อนหน้านี้แสดงความแข็งแกร่งกันถ้วนหน้า วันนี้ถึงไม่มีอะไรต้องครุ่นคิดให้เสียเวลาเคาะขวา เพราะทำอะไรชักช้าไปกว่าเดิมมากขึ้นเท่าไหร่ ก็เสียโอกาสทำรอบมากขึ้นเท่านั้นพะยะค่ะ
*เช่นเดียวกับในรายของ PTTEP ทะยานขึ้นอย่างต่อเนื่อง จนล่าสุดขึ้นมาทำ high ของปีนี้ด้วยการขึ้นมาปิดที่ 160 บาท บวกไป 5 บาท หรือขึ้นไป 3.20% ด้วยมูลค่าการซื้อขาย 2.99 พันล้านบาท ล้วนมาจากสตอรี่แหล่งบงกช-เอราวัณ ซึ่งเป็นตัวเพิ่มแวลูของหุ้นอย่างมีนัยสำคัญ “โมนิก้า” ถึงอยากให้แฟนคลับทำความเข้าใจการเล่นเที่ยวนี้มากเป็นพิเศษ  เพราะมันเป็นตัวบอกถึงโอกาสที่หุ้นจะไปต่อมีแค่ไหนเจ้าค่ะ
*คล้ายกับกรณีของ PTT ไต่ระดับขึ้นอย่างช้า ๆ และจวนเจียนจะไปแหล่มิไปแหล่ แต่ทันทีที่มีข่าวปันผลหุ้นละ 0.80 บาทออกมากระตุ้นความเชื่อมั่น หุ้นสามารถยกตัวสูงขึ้นได้อย่างต่อเนื่อง จนวานนี้ขึ้นมาปิดที่ 54.75 บาท บวกไป 0.50 บาท ด้วยมูลค่า 3.12 พันล้านบาท “โมนิก้า” ถึงกล้ามองเป้าด้านบนบริเวณ 58 บาทอีกครั้ง เพราะเที่ยวนี้มีโอกาสเป็นไปได้มากสุดไงล่ะคะ
*ประเด็นข้างต้นเหมือนกับหุ้นดาวเด่นในดวงใจ EA ทะยานขึ้นมาปิดที่ระดับ 50.25 บาท บวกไป 2 บาท หรือขึ้นไป 4.15% ด้วยมูลค่าการซื้อขาย 2.50 พันล้านบาท “โมนิก้า” ไม่ได้ถือเป็นเรื่องที่นอกเหนือความคาดหมาย เพราะสตอรี่ของหุ้นมันเห็นกันทนโท่ว่า กำไรปีนี้โตเยอะเหลือเกิน ! บวกกับกูรูสำนักงานใหญ่ ๆ ให้ราคาเป้าหมายสูงถึงระดับ 60 บาท ส่งผลให้การขึ้นเที่ยวนี้ไม่ได้เซอร์ไพรส์ เพราะมันเป็นเรื่องที่ควรเป็นมาตั้งนานแล้ว..อิอิอิ
*ส่วนในรายของ IVL ยังไม่สามารถวิ่งฝ่าแนวต้านบริเวณ 60 บาทขึ้นไปได้เหมือนเช่นก่อนหน้านี้ “โมนิก้า” มองเป็นเรื่องของการจับจังหวะการเล่นของพวกสถาบัน ไม่ได้มีอะไรพิเศษกว่าเดิมที่เคยมีมา จึงอยากให้นักเล่นมองการขึ้นมาปิดที่ 59.75 บาท บวกไป 0.75 บาท หรือขึ้นไป 1.30% ด้วยมูลค่าการซื้อขาย 1.42 พันล้านบาท มันเป็นช็อตที่ต้องลุ้นระทึกอีกครั้งหนึ่ง เพราะมันมีโอกาส “สำเร็จ” และ “ไม่สำเร็จ” พอกันจ้า !
*สำหรับในรายของ WHA กับ AMATA มีสตอรี่สวยคอยบิลต์อารมณ์เป็นที่ตั้ง จึงเหลือแค่ตลาดจะให้ราคาเป้าหมายขึ้นไปเท่าไหร่ ? “โมนิก้า” ถึงพยายามให้นักเล่นเกาะติดเรื่องนี้ให้ดีเป็นพิเศษ หลังรายแรกขึ้นมาปิดที่ 4.48 บาท บวกไป 0.12 บาท หรือขึ้นไป 2.75%  ด้วยมูลค่าการซื้อขาย 1.80 พันล้านบาท (ยังไม่ผ่านยอดเดิม 4.50 บาท) ส่วนรายหลังขึ้นมาปิดที่  24.70 บาท บวกไป 0.60 บาท หรือขึ้นไป 2.50% ด้วยมูลค่าการซื้อขาย 1.23 พันล้านบาท (ทะลุยอด 24 บาท กำลังขึ้นไปหา 26 บาท) เดี๊ยนถึงมองเรื่องนี้เป็นเหตุการณ์ที่น่าสนใจไงล่ะคะ
*ส่วนอีกหนึ่งบทเรียนที่นักเล่นต้องตระหนักให้มากคงหนีไม่พ้นการทรุดตัวฮวบฮาบของหุ้นโรงหมอ BCH จนลงมายืนอยู่ที่ระดับ 19.60 บาท ลบไป 1.20 บาท หรือลงไป 5.80% ด้วยมูลค่าการซื้อขาย 650 ล้านบาท “โมนิก้า” มองเป็นเกมที่ทำให้รู้ว่า การฝืนธรรมชาติมากเกินไป มักลงเอยด้วยความเจ็บปวด และโชคดีที่หุ้นยังยืนปิดเหนือแนวรับ 19.40 บาทอย่างเฉียดฉิว ส่งผลให้ทรงของหุ้นยังดูดีไงล่ะจ๊ะ
*มาสวย..มาดี..แต่มาช้าอย่าง SUPER กลายเป็นทีเด็ดที่นักเล่นต้องตามติดทุกฝีก้าว เพราะการยื่นจัดตั้งกองทุนอย่างเป็นทางการในเที่ยวนี้ มันทำให้แวลูของหุ้นเพิ่มขึ้นอย่างมีนัยสำคัญเลยทีเดียว บรรดาขาลุยถึงกระโจนเข้าใส่มือเป็นระวิง จนวานนี้หุ้นขึ้นมาปิดที่ 0.89 บาท บวกไป 0.05 บาท หรือขึ้นไป 5.95% ด้วยมูลค่าการซื้อขาย 806 ล้านบาท น่าจะเป็นเพียงแค่การโหมโรงเท่านั้นพะยะค่ะ
*เช่นเดียวกับในรายของ BGRIM มีสตอรี่เกี่ยวกับโรงไฟฟ้าในมือเป็นจำนวนมาก แต่ราคาหุ้นยังตอบรับกับข่าวดังกล่าวยังไม่เต็มที่ “โมนิก้า” ถึงมองเป็นทีเด็ดสำหรับการเล่นที่ไม่ควรมองข้าม และถ้านั่งนับนิ้วเพื่อเคาะราคาเป้าหมายอย่างจริงจัง เดี๊ยนพูดได้ทันทีว่า ด้วยรูปแบบการปิดเสมอตัวที่ระดับ 29 บาท ด้วยมูลค่าการซื้อขาย 450 ล้านบาท มันหมายถึงคนกำลังเก็บของเข้าพอร์ต เพราะหุ้นยังเหลือแก๊ปให้วิ่งอีกเพียบนะจะบอกให้